Na temelju članka 10. stavka 2. i članka 12. stavka 2. Zakona o poljoprivrednom zemljištu („Narodne novine“ broj 20/18), te članka 54. st.1. al.15. Statuta Općine Promina („Službeni vjesnik Šibensko-kninske županije“, broj 2/18) Općinski načelnik Općinskom vijeću podnosi

**IZVJEŠĆE**

**o primjeni agrotehničkih mjera na području Općine Promina**

**za 2017. god.**

Pravilnikom o agrotehničkim mjerama („Narodne novine“ br. 142/13) propisane su agrotehničke mjere kojima su vlasnici i posjednici poljoprivrednog zemljišta dužni obrađivati poljoprivredno zemljište na način da ne umanjuju njegovu bonitetnu vrijednost.

Poljoprivrednim zemljištem smatraju se poljoprivredne površine koje su po načinu uporabe u katastru opisane kao oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se može privesti poljoprivrednoj proizvodnji.

Sposobnim za poljoprivrednu proizvodnju moraju se održavati i katastarske čestice zemljišta unutar granice građevinskog područja površine veće od 500 m2 kao i katastarske čestice zemljišta izvan granice građevinskog područja planirane dokumentima prostornog uređenja za izgradnju, koje su u evidencijama Državne geodetske uprave evidentirane kao poljoprivredno zemljište, a koje nisu privedene namjeni, do izvršnosti akta kojim se odobrava građenje, odnosno do primitka potvrde glavnog projekta.

Pravilnikom su propisane sljedeće agrotehničke mjere koje su dužni provoditi vlasnici ili posjednici poljoprivrednog zemljišta:

1. minimalna razina obrade i održavanja poljoprivrednog zemljišta
2. sprječavanje zakorovljenosti i obrastanja višegodišnjim raslinjem
3. suzbijanje biljnih bolesti i štetnika
4. korištenje i uništavanje biljnih ostataka
5. održavanje organske tvari u tlu
6. održavanje povoljne strukture tla
7. zaštita od erozije.

Vlasnici i posjednici poljoprivrednog zemljišta na području Općine Promina pridržavali su se odredbi Pravilnika na način da su redovito obrađivali i održavali poljoprivredno zemljište sukladno biljnoj vrsti, odnosno katastarskoj kulturi poljoprivrednog zemljišta, održavali i poboljšavali plodnost tla, održivo gospodarili trajnim pašnjacima te održavali maslinike, voćnjake i vinograde u dobrom vegetativnom stanju.

U cilju sprječavanja zakorovljenosti i obrastanja višegodišnjim raslinjem vlasnici i posjednici redovito su kosili travu i korov i krčili višegodišnje raslinje, te paljenjem uništavali korov i višegodišnje raslinje u skladu s propisima koji se odnose na zaštitu od požara, pri čemu su prednost davali nekemijskim mjerama zaštite, a u slučaju primjene kemijskih mjera prednost su davali herbicidima s povoljnijim ekotoksikološkim svojstvima.

Vlasnici i posjednici provodili su postupak za suzbijanje biljnih bolesti i štetočina sukladno mjerama propisanim posebnim propisima koji uređuju održivu uporabu pesticida te su upotrebljavali sredstva za suzbijanje biljnih bolesti i štetočina koje najmanje štete zdravlju ljudi, sukladno uputama Savjetodavne službe, a ambalažu odlagali na propisani način.

Vlasnici i posjednici sa zemljišta su redovito uklanjali biljne ostatke koji bi mogli biti uzrokom širenja biljnih bolesti ili štetnika u određenom agrotehničkom roku sukladno biljnoj kulturi i uz provođenje mjera zaštite od požara.

O održavanju poljskih puteva posebnu je pažnju vodila Općina koja je osigurala njihovu redovitu košnju i odstranjivanje biljnjih ostataka nakon čišćenja te sanaciju nasipanjem gdje je bilo potrebno.

Osobito se vodilo računa o održavanju protupožarnih poljskih puteva za što je u radni odnos na određeno vrijeme u javnim radovima primljeno 8 osoba.

U cilju odvodnje suvišne vode Općina je održavala odvode oborinskih voda kako bi se osiguralo prirodno otjecanje i spriječila šteta.

Općina je dodjelom poljoprivrednicima potpora de minimis i u 2017. god. poticala vlasnike i posjednike na intenzivnije obrađivanje poljoprivrednog zemljišta, te na obrađivanje do sad neobrađivanog poljoprivrednog zemljišta i sprječavanje zakorovljenosti.

Općina će razmotriti mogućnosti da nadzor nad primjenom agrotehničkih mjera ubuduće provodi poljoprivredni redar, kad se uspiju osigurati sredstva za njegovo zapošljavanje.

Poljoprivredni redar bit će u vršenju nadzora ovlašten rješenjem narediti fizičkim i pravnim osobama radnje u svrhu provođenja odluka o agrotehničkim mjerama i mjerama za uređivanje i održavanje poljoprivrednih rudina te o utvrđenom stanju i poduzetim mjerama redovito izvještavati nadležnu poljoprivrednu inspekciju.

Protiv rješenja poljoprivrednog redara žalba će se moći izjaviti upravnom tijelu županije nadležnom za poslove poljoprivrede.

KLASA: 320-02/18-01/1

URBROJ: 2182/9-18-1

Oklaj, 20. ožujka 2018.

OPĆINA PROMINA

Općinski načelnik

Tihomir Budanko