# Na temelju članka 86. Zakona o prostornom uređenju („Narodne novine“ broj 153/13, 65/17) te članka 25. st.2. al.9. Statuta Općine Promina („Službeni vjesnik Šibensko-kninske županije“, br. 2/18) Općinsko vijeće Općine Promina na 6. sjednici održanoj dana 29. ožujka 2018. god. donijelo je

# 

# **O D L U K U**

# **o izradi III. izmjena i dopuna Prostornog plana uređenja Općine Promina sa smanjenim sadržajem**

# **I. PREDMET ODLUKE I POLAZNE ODREDBE**

# Članak 1.

# Ovom Odlukom pokreće se postupak izrade III. izmjena i dopuna Prostornog plana uređenja Općine Promina sa smanjenim sadržajem („Službeni vjesnik Šibensko-kninske županije“, br: 5/09, 7/14 i 5/17) (u daljnjem tekstu: Izmjene i dopune).

# Odluka o izradi III. izmjena i dopuna Prostornog plana uređenja Općine Promina sa smanjenim sadržajem (dalje u tekstu: Odluka) sadrži: pravnu osnovu za izradu i donošenje Izmjena i dopuna, razloge donošenja Izmjena i dopuna, obuhvat Izmjena i dopuna, sažetu ocjenu stanja u obuhvatu Izmjena i dopuna, ciljeve i programska polazišta Izmjena i dopuna, popis sektorskih strategija, planova, studija i drugih dokumenata propisanih posebnim zakonima kojima, odnosno u skladu s kojima se utvrđuju zahtjevi za izradu prostornih planova, način pribavljanja stručnih rješenja Izmjena i dopuna, popis javnopravnih tijela određenih posebnim propisima koja daju zahtjeve za izradu Izmjena i dopuna te drugih sudionika korisnika prostora koji trebaju sudjelovati u izradi Izmjena i dopuna, planirani rok za izradu Izmjena i dopuna odnosno njegovih pojedinih faza, izvore financiranja izrade Izmjena i dopuna i druga pitanja od značaja za izradu nacrta Izmjena i dopuna.

# **II. PRAVNA OSNOVA ZA IZRADU IZMJENA I DOPUNA**

# Članak 2.

# Pravna osnova za izradu i donošenje Izmjena i dopuna sadržana je u:

# člancima 86. do 113. Zakona o prostornom uređenju („Narodne novine", broj 153/13 i 65/17),

# pravnim pravilima Pravilnika o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova („Narodne novine" broj 106/98, 39/04, 45/04 163/04)

# Pravilniku o općinama koje mogu donijeti prostorni plan uređenja općine smanjenog sadržaja i sadržaju, mjerilima kartografskih prikaza i obveznim prilozima toga plana („Narodne novine“ br. 135/2010)

# ostalim važećim propisima iz područja prostornog uređenja i posebnim propisima.

# 

# **III. RAZLOZI ZA DONOŠENJE IZMJENA I DOPUNA**

# Članak 3.

# Razlozi za donošenje Izmjena i dopuna su:

# planiranje turističke zone izvan Nacionalnog parka Krka

# korekcija građevinskih područja naselja

# razgraničenje neuređenog i uređenog građevinskog područja naselja, te izgrađenih dijelova građevinskih područja za urbanu preobrazbu i sanaciju.

# **IV. OBUHVAT IZMJENA I DOPUNA**

# Članak 4.

# Obuhvat Izmjena i dopuna odnosi se na administrativno-teritorijalno područje jedinice lokalne samouprave – Općine Promina.

# **V. OCJENA STANJA U OBUHVATU IZMJENA I DOPUNA**

# Članak 5.

# Razvoj gospodarstva kao jedan od ključnih razvojnih ciljeva pretpostavlja planiranje gospodarskih zona. Turizam je danas vodeća gospodarska grana koja može osigurati nova radna mjesta i dodatne prihode lokalnoj zajednici. Na području Općine nema planiranih zona ugostiteljsko turističke namjene, stoga se ovim izmjenama i dopunama planira ugostiteljsko-turistička zona ukupne površine do 10 ha (maksimalnog kapaciteta 500 kreveta) izvan područja nacionalnog parka Krka.

# Građevinska područja određena prostornim planom uređenja Općine svojom površinom zadovoljavaju potrebe stanovanja, odnosno izgradnje individualnih građevina zainteresiranih stanovnika. Međutim, pojedine potrebe za stanovanjem, obzirom na vlasničke odnose i nedjelotvornost drugih mjera zemljišne politike i uređenja građevinskih područja ne mogu se zadovoljiti u okviru planiranih namjena. Stoga je za pojedine pojedinačne zahtjeve, a u skladu s politikom revitalizacije ruralnog prostora, potrebno izvršiti korekciju površina, sukladno Zakonu.

# Stupanjem na snagu Zakona o prostornom uređenju („Narodne novine“ broj 153/13, 65/17) (dalje u tekstu: Zakon) neuređenim dijelom građevinskog područja smatraju se neizgrađeni dijelovi građevinskog područja određeni Prostornim planom, na kojima se, sukladno Zakonu, do donošenja urbanističkih planova uređenja ne može izdati akt za građenje nove građevine. Člankom 201. Zakona utvrđena je obveza jedinica lokalne samouprave da prostorne planove uređenja dopune na način da u njima odrede neuređene dijelove građevinskog područja i izgrađene dijelove tih područja planirane za urbanu preobrazbu, u skladu sa Zakonom.

# 

# **VI. CILJEVI I PROGRAMSKA POLAZIŠTA IZMJENA I DOPUNA**

# Članak 6.

# Ciljevi i programska polazišta Izmjena i dopuna su sljedeći:

# Novu ugostiteljsko-turističku zonu planirati izvan NP Krka i to na području Suknovaca i Puljana, kao turističko naselje s pratećim sadržajima, ukupne površine do 10 ha i maksimalnog kapaciteta do 500 kreveta

# Na području bivše vojne zone Lukar planirati poslovno ugostiteljske i športsko rekreacijske sadržaje na ukupnoj površini do maksimalno 1 ha.

# Omogućiti realizaciju pojedinačnih zahtjeva za gradnjom stambenih građevina na području Općine sukladno zatečenim vlasničkim odnosima, radi repopulacije ovog područja

# Korigiranje građevinskog područja provest će se sukladno zakonskim odredbama i smjernicama prostornog plana Šibensko kninske županije.

# Razgraničenje neizgrađenog građevinskog područja na uređeno i neuređeno provesti sukladno odredbama Zakona o prostornom uređenju, na način da se neuređenim dijelom građevinskog područja smatra ono na kojemu nije izgrađena planirana osnovna infrastruktura koju čine građevine za odvodnju otpadnih voda i prometna površina preko koje se osigurava pristup do građevne čestice, odnosno zgrade.

# **VII. STRUČNE PODLOGE POTREBNE ZA IZRADU PLANA**

# Članak 7.

# Za izradu Izmjena i dopuna predviđa se provedba postupka ocjene o potrebi strateške procjene utjecaja na okoliš.

# **VIII. NAČIN PRIBAVLJANJA STRUČNIH RJEŠENJA**

# Članak 8.

# Stručna rješenja osigurat će pravna osoba koja ispunjava uvjete za obavljanje djelatnosti prostornog uređenja propisane posebnim zakonom, a sukladno podacima, planskim smjernicama i dokumentaciji tijela i osoba određenih posebnim propisima.

# 

# **IX. POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU PROSTORNOG PLANA, TE DRUGIH SUDIONIKA, KORISNIKA PROSTORA, KOJI TREBAJU SUDJELOVATI U IZRADI PROSTORNOG PLANA**

# Članak 9.

# U smislu članka 90. Zakona o prostornom uređenju, javnopravna tijela određena posebnim propisima koja nositelju izrade prostornog plana dostavljaju zahtjeve (podatke, planske smjernice i propisane dokumente) i drugi sudionici u izradi Izmjena i dopuna sudjelovat će u njihovoj izradi na način da će od njih biti zatraženi uvjeti koje treba poštivati u izradi Nacrta prijedloga Izmjena i dopuna u odnosu na članak 3. toč.3. ove Odluke. Ista tijela će biti pozvana na javnu raspravu u postupku donošenja Izmjena i dopuna Plana.

# Javnopravna tijela iz stavka 1. ovog članka dužna su svoje zahtjeve (podatke, planske smjernice i propisane dokumente) dostaviti Nositelju izrade u roku od 30 dana od dostave ove Odluke i poziva za dostavu zahtjeva iz prethodnog stavka ovog članka.

# Javnopravna tijela iz stavka 1. ovog članka su:

# Ministarstvo zaštite okoliša i energetike, Radnička cesta 80, 10000 Zagreb

# Ministarstvo poljoprivrede, Ul. Grada Vukovara 78, 10000 Zagreb

# Hrvatske ceste d.o.o., Sektor za razvoj i strateško planiranje, Vončinina 3, 10000 Zagreb

# Ministarstvo kulture, Uprava za zaštitu kulturne baštine, Konzervatorski odjel u Šibeniku, Stube J. Čulinovića 1/3, 22000 Šibenik

# Hrvatske vode, Vodnogospodarski odjel za vodno područje dalmatinskih slivova, Vukovarska 35, 21000 Split

# Ministarstvo obrane, Uprava za materijalne resurse, Trg kralja Petra Krešimira IV br.1, 10000 Zagreb

# Državna uprava za zaštitu i spašavanje, Područni ured za zaštitu i spašavanje Šibenik, Velimira Škorpika 5, 22000 Šibenik

# MUP – Policijska uprava Šibensko-kninska, Služba upravnih i inspekcijskih poslova, Velimira Škorpika 5, 22000 Šibenik

# Šibensko-kninska županija, Upravni odjel za gospodarstvo, Trg P. Šubića I br. 2, 22000 Šibenik

# Šibensko-kninska županija, Upravni odjel za prostorno uređenje i gradnju, Trg P. Šubića I br. 2, 22000 Šibenik

# Šibensko-kninska županija, Županijski ured za pomorstvo, promet i otočni razvoj, Trg. P. Šubića I br. 2, 22000 Šibenik

# Županijska uprava za ceste na području Šibensko-kninske županije, Velimira Škorpika 27, 22000 Šibenik

# Ministarstvo znanosti i obrazovanja, Donje Svetice 38, 10000 Zagreb

# Hrvatske šume, Uprava šuma - Podružnica Split, Kralja Zvonimira 35/III, 21000 Split

# HEP – Operator distribucijskog sustava d.o.o., Elektra Šibenik, Ante Šupuka 1, 22000 Šibenik

# Hrvatski operator prijenosnog sustava d.o.o., Prijenosno područje Split, Ljudevita Posavskog 5., 21000 Split.

# HP – Hrvatska pošta d.d., Borajska bb, Šibenik

# HAKOM, Hrvatska regulatorna agencija za mrežne djelatnosti, Roberta Frangeša Mihanovića 9, 10110 Zagreb

# Hrvatske ceste d.o.o. - Ispostava Šibenik, Velimira Škorpika 27, 22000 Šibenik.

# Ministarstvo državne imovine, Ulica Ivana Dežmana 10, 10000 Zagreb

# HŽ Infrastruktura d.o.o., Mihanovićeva 12, 10000 Zagreb.

# Vodovod i odvodnja d.o.o., Kralja Zvonimira 50, 22000 Šibenik

# **X. PLANIRANI ROK ZA IZRADU PLANA ODNOSNO NJEGOVIH POJEDINIH FAZA I ROK ZA PRIPREMU ZAHTJEVA ZA IZRADU PLANA TIJELA I OSOBA ODREĐENIH POSEBNIM PROPISOM**

# Članak 10.

# Za izradu Izmjena i dopuna, sukladno Zakonu o prostornom uređenju, određuju se sljedeći okvirni rokovi:

# za pribavljanje zahtjeva za izradu Izmjena i dopuna - 30 dana

# za izradu Nacrta prijedloga Izmjena i dopuna za javnu raspravu i objavu javne rasprave - 45 dana

# za provedbu javne rasprave - 15 dana

# za izradu izvješća o javnoj raspravi i izradu Nacrta konačnog prijedloga Izmjena i dopuna - 15 dana

# za izradu i utvrđivanje Konačnog prijedloga Plana - 10 dana

# Unutar planiranih okvirnih rokova moguća su odstupanja u slučaju nepredviđenih razrada, usuglašavanja i poslova tijekom izrade Izmjena i dopuna. U rokovima iz stavka 1. ovog članka nije sadržano vrijeme potrebno za pribavljanje propisanih suglasnosti.

# Ukoliko se, sukladno Zakonu o zaštiti okoliša („Narodne novine", broj 80/13, 153/13, 78/15), procijeni da je za izradu ovog Plana potrebno provesti postupak strateške procjene utjecaja na okoliš, rokovi iz stavka 1. ovog članka izmijenit će se sukladno navedenom Zakonu i propisima koji iz njega proizlaze.

# **XI. IZVORI FINANCIRANJA IZRADE IZMJENA I DOPUNA**

# Članak 11.

# Izmjene i dopune Plana financiraju se iz sredstava proračuna Općine Promina.

# **XII. ZAVRŠNE ODREDBE**

# Članak 12.

# Nositelj izrade dostavlja odluku o izradi Izmjena i dopuna tijelima i osobama određenim posebnim propisima, s pozivom da mu, u roku određenom Zakonom, dostave eventualne zahtjeve za izradu Izmjena i dopuna.

# Ako zahtjevi iz prethodnog stavka ne budu dostavljeni u roku, smatrat će se da tijela kojima je poziv upućen nemaju takvih zahtjeva, te će se u izradi i donošenju Izmjena i dopuna u obzir uzeti uvjeti koje za njihov sadržaj određuju odgovarajući važeći propisi i/ili dokumenti.

# Članak 13.

# Ova Odluka dostavit će se Zavodu za prostorno uređenje Šibensko-kninske županije.

# Članak 14.

# Ova Odluka stupa na snagu osmog dana od dana objave u Službenom vjesniku Šibensko-kninske županije.

KLASA: 350-02/18-01/1

URBROJ: 2182/09-18-

Oklaj, 29. ožujka 2018.

OPĆINSKO VIJEĆE

OPĆINE PROMINA

Predsjednica:

Davorka Bronić

# 