## Na temelju članka 10. Zakona o lokalnoj i područnoj (regionalnoj) samoupravi („NN“ – br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17), odredbi Pravilnika o postupku odobrenja grba i zastave jedinici lokalne i područne (regionalne) samouprave („NN“ br. 94/98 i 68/04), te članka 5. stavak 1. Statuta Općine Promina („Službeni vjesnik Šibensko-kninske županije“ broj 2/18), Općinsko vijeće Općine Promina na 6. sjednici održanoj 29. ožujka 2018. godine, donosi

**ODLUKU**

**o grbu i zastavi Općine Promina**

1. OPĆE ODREDBE

Članak 1.

Ovom odlukom uređuju se opis i uporaba grba i zastave Općine Promina, te način i zaštita njihove uporabe.

Članak 2.

Grbom i zastavom Općine Promina predstavlja se Općina Promina i izražava se pripadnost Općini Promina.

Članak 3.

Grb i zastava Općine Promina upotrebljavaju se u skladu s odredbama ove odluke, na način kojim se ističe ugled i dostojanstvo Općine.

Članak 4.

Grb i zastava mogu se upotrebljavati samo u obliku i opisu koji su utvrđeni ovom odlukom.

U grbu i na zastavi Općine Promina ne može se ništa mijenjati.

Iznimno, kad je to propisano Statutom, drugim općim aktom Općine ili ovom odlukom, dijelovi grba ili zastave mogu se koristiti kao sastavni dio drugih amblema ili znakova, pod uvjetom da se time ne vrijeđa ugled i dostojanstvo Općine.

Članak 5.

Grb ili zastava Općine Promina ne mogu se rabiti kao robni li uslužni žig, uzorak ili model, ni kao bilo koji drugi znak za obilježavanje robe ili usluga.

Članak 6.

Grb i/ili zastavu Općine Promina može se slobodno koristiti u umjetničkom stvaralaštvu i u odgojno nastavne svrhe, pod uvjetom da time ne vrijeđa ugled i dostojanstvo Općine Promina.

Članak 7.

Grb i zastava ne smiju se javno isticati ako su dotrajali, neuredni ili oštećeni, ili svojim izgledom neprimjereni za uporabu.

Oštećeni ili za uporabu neprimjereni grb i zastava Općine Promina povlače se iz uporabe i zamjenjuju novima.

1. OPIS GRBA I ZASTAVE OPĆINE PROMINA

Članak 8.

Grb Općine Prominam izrađen je po pravilima heraldike i sastoji se od štita i sadržaja unutar njega.

Opis grba: U polukružnom štitu na plavoj podlozi ukršteni srebrni/bijeli valoviti mač zlatnog/žutog rukohvata i zlatna/žuta vaga nadvisuju srebrnu kuglu označenu crvenim križem.

Članak 9.

Zastava Općine Promina je crvene boje, omjera 1:2, sa žuto obrubljenim grbom općine u sredini, na sjecištu dijagonala. Visina grba iznosi 2/3 širine zastave.

1. UPORABA GRBA I ZASTAVE

Članak 10.

Grb i zastava u obliku i prema opisu utvrđenim ovom odlukom rabe se na način kojim se ističe ugled i dostojanstvo Općine Promina

Članak 11.

Grb Općine Promina koristi se:

* u službenim natpisima tijela Općine Promina istaknutim na zgradi Općine, u skladu s propisima, ispred naziva Općine
* u svečanim i službenim prostorijama tijela Općine
* u zaglavlju službenih i drugih akata tijela Općine
* na diplomama, poveljama i priznanjima koje dodjeljuje Općinsko vijeće
* na službenim pozivnicama, čestitkama i sličnim pismenima koja koriste tijela Općine
* u drugim slučajevima, u skladu s propisima, Statutom Općine i ovom odlukom

Članak 12.

Zastava Općine Promina ističe se

* stalno na zgradi Općine
* prilikom održavanja sjednice općinskog vijeća
* pri održavanju protokolarnih, znanstvenih, kulturno-umjetničkih, sportskih i drugih susreta koji se održavaju u organizaciji ili pod pokroviteljstvom Općine
* pri međunarodnim susretima, natjecanjima, protokolarnim i drugim javnim skupovima (političkim, znanstvenim, kulturno umjetničkim, športskim i dr.) na kojima Općina Promina sudjeluje ili je predstavljena, u skladu s pravilima i praksom takvih skupova
* u drugim prilikama, ako njena uporaba nije u suprotnosti s odredbama Statuta i ove odluke

Ako se zastava Općine ističe uz zastavu Republike Hrvatske, tada zastava Općine dolazi s desne strane gledano prema zastavama.

Članak 13.

Pravnim osobama sa sjedištem na području Općine Promina može se dopustiti uporaba grba i zastave Općine ako je njihova djelatnost od posebnog značaja za Općinu, odnosno radi promicanja interesa Općine.

Na temelju mjerila utvrđenih zakonom, Statutom i ovom odlukom, u svakom pojedinom slučaju odobrenje za korištenje grba i zastave daje općinski načelnik.

Članak 14.

Pravne osobe obrazloženu zamolbu za uporabu grba i zastave Općine podnose Jedinstvenom upravnom odjelu Općine.

Uz zamolbu se prilaže:

* izvadak iz sudskog ili drugog registra
* detaljan opis namjene i načina na koji se grb namjerava koristiti, s tehničkim i likovnim rješenjem ukoliko se namjerava koristiti kao dio zaštićenog ili nezaštićenog žiga, uzorka ili amblema

Članak 15.

U postupku ocjenjivanja navoda iz zahtjeva za odobrenjem za uporabu grba i zastave općinski načelnik ocjenjuje probitak Općine, bonitet podnositelja zahtjeva i namjenu za koju se traži.

Aktom o odobrenju korištenja grba i zastave u amblemu, žigu ili ukrasu njihova uporaba može se ograničiti za određene svrhe, ustanoviti rok za koji vrijedi odobrenje ukoliko takvo ograničenje odgovara prirodi zahtjeva te odrediti način zaštite uporabe grba i zastave.

Pravne osobe kojima se odobri korištenje grba i zastave Općine kao dio amblema, nezaštićenog znaka ili ukrasa dužne su osigurati da se amblem, nezaštićeni znak ili ukras čiji je grb dio koristi na primjeren način, s ciljem isticanja ugleda i dostojanstva Općine Promina.

Članak 16.

Po jedan izvorni primjerak grba i zastave Općine Promina kojeg odobri središnje tijelo državne uprave nadležno za lokalnu i područnu (regionalnu) samoupravu čuva se u Hrvatskom državnom arhivu, te u sjedištu Općine Promina.

1. PREKRŠAJNE ODREDBE

Članak 17.

Uporabu grba i zastave Općine Promina prati Jedinstveni upravni odjel Općine.

Kad u obavljanju svoje zadaće dođe do spoznaje da su grb i/ili zastava upotrijebljeni suprotno odredbama ove Odluke, Jedinstveni upravni odjel zatražit će od pravne, odnosno fizičke osobe koja je povrijedila odredbe da uskladi svoje postupanje s odredbama odluke.

Ukoliko osoba iz prethodnog stavka ne postupi po zahtjevu Jedinstvenog upravnog odjela, odjel će pokrenuti odgovarajući postupak radi zaštite grba i zastave.

Članak 18.

Novčanom kaznom od 2.000,00 do 10.000,00 kuna kaznit će se za prekršaj pravna osoba ako:

* rabi grb i/ili zastavu Općine u obliku i opisu koji nije utvrđen Statutom odnosno ovom Odlukom,
* rabi grb i /ili zastavu suprotno odredbi članka 4. st.2., te člancima 5. i 6. ove odluke
* na javnom mjestu ističe grb ili zastavu koji su dotrajali, neuredni, poderani ili na drugi način oštećeni ili neprimjereni uporabi
* grb i/ili zastavu Općine koristi bez odobrenja ili suprotno danom odobrenju.

Za prekršaj iz prethodnog stavka ovog članka kaznit će se novčanom kaznom od 200,00 do 500,00 kuna odgovorna osoba u pravnoj osobi.

Za prekršaj iz stavka 1. ovog članka novčanom kaznom od 500,00 do 1.000,00 kn kaznit će se i fizička osoba.

Članak 19.

Počinitelju prekršaja može se oduzeti predmet kojim je učinjen prekršaj.

Zaplijenjeni predmeti moraju se odmah predati tijelu nadležnom za vođenje prekršajnog postupka.

Članak 20.

Nadzor nad provođenjem ove odluke obavlja Jedinstveni upravni odjel.

1. PRIJELAZNE I ZAVRŠNE ODREDBE

Članak 21.

Prijedlog ove Odluke dostavlja se, uz pisani zahtjev za odobrenje grba i zastave, Ministarstvu uprave radi odobrenja, te se, po dobivenom odobrenju objavljuje u Službenom vjesniku Šibensko-kninske županije.

Odluka stupa na snagu 8 dana od dana objave u Službenom vjesniku Šibensko-kninske županije.

KLASA: 017-01/18-01/1

URBROJ: 2182/09-18-01

Oklaj, 29. ožujka 2018. g.

OPĆINSKO VIJEĆE

OPĆINE PROMINA

PREDSJEDNICA:

Davorka Bronić